Calvin Klein ฟื้นจากเกือบล้มละลาย จากการขายกางเกงใน
แบรนด์ Calvin Klein มีความเป็นมาอย่างไร ? ทำอย่างไร ถึงสามารถกู้สถานการณ์ในตอนนั้น และพลิกฟื้นกลับมาได้ ? ลงทุนแมนจะเล่าให้ฟัง
26 พ.ย. 2565

Calvin Klein ฟื้นจากเกือบล้มละลาย จากการขายกางเกงใน /โดย ลงทุนแมน
หากพูดถึงแบรนด์แฟชั่น ที่เป็นผู้นำตลาด 
กางเกงใน และชุดชั้นใน
ชื่ออันดับต้น ๆ ที่ใครหลายคนนึกถึง 
น่าจะเป็น “Calvin Klein”
รู้หรือไม่ว่า ? Calvin Klein ยังเป็นแบรนด์แรก ที่คิดค้นกางเกงในแบบ “Boxer Briefs” ขึ้นมาอีกด้วย
อย่างไรก็ตาม ครั้งหนึ่ง Calvin Klein 
เคยดำเนินธุรกิจ จนถึงขั้นเกือบล้มละลาย แต่ท้ายที่สุดก็สามารถพลิกกลับมาได้
แล้วแบรนด์ Calvin Klein มีความเป็นมาอย่างไร ?
ทำอย่างไร ถึงสามารถกู้สถานการณ์ในตอนนั้น และพลิกฟื้นกลับมาได้ ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
แบรนด์ Calvin Klein มีจุดเริ่มต้นมาจาก คุณ Calvin Klein ดิไซเนอร์ชาวอเมริกัน เชื้อสายยิว เกิดเมื่อปี 1942 ปัจจุบันมีอายุ 80 ปี
เขาเรียนจบด้านการออกแบบ จากสถาบัน Fashion Institute of Technology ในเมืองนิวยอร์ก
หลังจากเรียนจบ คุณ Calvin Klein ได้เข้าทำงานที่บริษัทแฟชั่นอยู่หลายแห่ง โดยหนึ่งในนั้นคือ Dan Millstein ซึ่งเป็นบริษัทแบรนด์แฟชั่นชื่อดังในยุคนั้น
โดยเขาได้รับมอบหมายให้ วาดภาพชุดจากงาน Paris Fashion Week ทั้งหมด ซึ่งเรื่องนี้เองที่ทำให้เขาเรียนรู้เรื่องแฟชั่นต่าง ๆ ได้อย่างรวดเร็ว
อย่างไรก็ตาม คุณ Calvin Klein รู้สึกว่า เจ้าของบริษัท Dan Millstein ทำงานด้วยยาก นอกจากนี้ เขายังรู้สึกเสียดายที่ผลงานหลายชิ้น ไม่ผ่านความเห็นชอบ
เมื่อเรื่องเป็นแบบนี้ ทำให้เขาตัดสินใจลาออกจากบริษัท 
เพื่อมาเปิดบริษัทแฟชั่นร่วมกับเพื่อนของเขาที่ชื่อ คุณ Abe Morenstein
หลังจากนั้นไม่นาน แบรนด์ Calvin Klein ก็เปิดหน้าร้านแห่งแรกในเมืองนิวยอร์ก โดยในช่วงแรกเป็นเพียงการขายเสื้อผ้าแฟชั่น ยังไม่ได้มีสินค้าหลากหลายอย่างในปัจจุบัน
และแล้วจุดเปลี่ยนแรกของ แบรนด์ Calvin Klein ก็มาถึง
เมื่อคุณ Donald O’Brien ผู้บริหารห้างสรรพสินค้า บังเอิญเห็นเสื้อผ้าของ Calvin Klein และเขารู้สึกชอบสไตล์เสื้อผ้าของ Calvin Klein มาก จึงได้ชักชวนให้นำไปวางขายที่ห้างของตน
ส่งผลให้ชื่อของ Calvin Klein เริ่มติดตลาด และทำยอดขายทะลุ 1 ล้านดอลลาร์สหรัฐ ได้สำเร็จ
หลังจากนั้น ก็เรียกได้ว่าเข้าสู่ยุครุ่งเรืองของ Calvin Klein เลยก็ว่าได้
โดยกลยุทธ์การตลาดที่ Calvin Klein เลือกใช้ในตอนนั้นคือ
- จัดงานแฟชั่นโชว์ของแบรนด์ Calvin Klein
- การใช้โฆษณาที่น่าดึงดูด ลงบนบิลบอร์ดตามสถานที่สำคัญต่าง ๆ
จาก 2 เรื่องนี้ ทำให้ชื่อเสียงของ Calvin Klein เริ่มเป็นที่รู้จักในวงกว้างมากขึ้น
และยังส่งผลให้บริษัทมีรายได้เติบโตต่อเนื่อง จนเริ่มมีการขยายไปสู่สินค้าแฟชั่นประเภทอื่น ๆ เช่น ผลิตภัณฑ์สำหรับผู้ชาย รวมถึงเครื่องสำอาง และน้ำหอม
อย่างไรก็ตาม จากการที่บริษัทเร่งขยายกิจการมากเกินไป ทำให้ในช่วงทศวรรษ 1990s บริษัทมีหนี้สินจากการกู้ยืมไปซื้อกิจการ บวกกับ ผลการดำเนินงานของธุรกิจเครื่องสำอาง ไม่เป็นดังที่คาดหวัง
ทำให้บริษัทประสบปัญหาทางการเงิน จนถึงขั้นเกือบล้มละลาย
แล้ว Calvin Klein สามารถพลิกกลับมาได้อย่างไร ?
คำตอบคือ Calvin Klein สามารถพลิกกลับมาได้ จากการขายกางเกงใน
โดยวิธีที่บริษัทใช้ในตอนนั้นคือ การออกแบบกางเกงใน ให้คล้ายกับเจ้าตลาดเดิมอย่าง Jockey
แต่ Calvin Klein จะมีการปรับเพิ่มตรงขอบเอว ด้วยการใส่ชื่อแบรนด์ Calvin Klein ซึ่งเรื่องนี้ทำให้กางเกงในของ Calvin Klein กลายเป็นสินค้าแฟชั่นขึ้นมาทันที
และแน่นอนว่า เมื่อกางเกงในทั่วไป กลายมาเป็นสินค้าแฟชั่น
ทำให้กางเกงในของ Calvin Klein สามารถขายได้ในราคาที่สูงกว่า และนั่นหมายถึง อัตรากำไรที่สูงกว่านั่นเอง
รู้หรือไม่ว่า ? Calvin Klein ยังเป็นคนคิดค้นกางเกงใน สำหรับผู้ชาย แบบใหม่ ที่เราเรียกกันว่า “Boxer Briefs”
ซึ่งเป็นกางเกงในทรงบอกเซอร์แบบแนบเนื้อ ผสมผสานระหว่างความสบายของบอกเซอร์ กับความกระชับของกางเกงในแบบเดิม
ซึ่งในตอนนั้น “Boxer Briefs” ถูกยกย่องให้เป็น หนึ่งในนวัตกรรมแฟชั่นแห่งศตวรรษเลยทีเดียว
จากเรื่องราวทั้งหมดนี้ จึงทำให้ Calvin Klein ก้าวขึ้นมาเป็น หนึ่งในผู้นำตลาดกางเกงใน มาจนถึงปัจจุบันนั่นเอง
ปิดท้ายด้วยเรื่องราวที่น่าสนใจ
หลังจากปั้นแบรนด์มานานกว่า 35 ปี ผู้ก่อตั้งอย่างคุณ Calvin Klein ก็หมดความท้าทาย
ในปี 2002 เขาจึงตัดสินใจขายกิจการ ให้กับบริษัทแฟชั่นสัญชาติอเมริกัน ที่ชื่อว่า Phillips-Van Heusen หรือ PVH Corp. เจ้าของแบรนด์ Tommy Hilfiger ซึ่งดีลนี้มีมูลค่าประมาณ 25,000 ล้านบาท
ซึ่งจากรายงานประจำปี 2021 ของ PVH Corp. เปิดเผยข้อมูลของแบรนด์ Calvin Klein ว่า
ในปี 2021 ที่ผ่านมา แบรนด์ Calvin Klein สร้างยอดขายได้มากถึง 131,000 ล้านบาท
ที่น่าสนใจคือ ยอดขายของ Calvin Klein คิดเป็นสัดส่วนถึง 40% ของรายได้ PVH Corp.
หากเปรียบเทียบ ยอดขายในปัจจุบัน กับมูลค่าที่ PVH Corp. ซื้อแบรนด์ Calvin Klein เมื่อ 20 ปีก่อน
ก็ต้องบอกว่า ถือเป็นอีกหนึ่งดีลสุดคุ้มค่า ของ PVH Corp. เลยทีเดียว..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-